Diari Oficial de la Generalitat Valenciana


Sumari del DOGV 4505, del 22-05-2003 (2003/5730)

ORDE de 3 d'abril de 2003, de la Conselleria de Cultura i Educació, per la qual es convoquen ajudes econòmiques per a la realització de projectes d'investigació i innovació educativa i desenrotllament del currículum durant el curs acadèmic 2003-2004, així com els Premis 2003 de la Comunitat Valenciana a la Innovació Educativa.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4505

Data del DOGV
:   22-05-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/5730


Data del document
:   03-04-2003

Organisme emissor
:   Conselleria de Cultura i Educació

Tipus de document
:   Ordre

Anàlisi jurídica

 Descriptors 

:   * nova pedagogia
    * suport econòmic
    * personal docent
    * projecte d'investigació

ORDE de 3 d'abril de 2003, de la Conselleria de Cultura i Educació, per la qual es convoquen ajudes econòmiques per a la realització de projectes d'investigació i innovació educativa i desenrotllament del currículum durant el curs acadèmic 2003-2004, així com els Premis 2003 de la Comunitat Valenciana a la Innovació Educativa. [2003/5730]
  
La Llei Orgànica 10/2002, de 23 de desembre, de Qualitat de l'Educació, en l'article 1, assenta com un dels principis de qualitat del sistema educatiu, el foment i la promoció de la investigació, l'experimentació i la innovació educativa. Així mateix, en l'article 68, disposa que els centres docents, en ús de la seua autonomia pedagògica, desenrotllaran els currículums establits per les Administracions educatives per mitjà de les programacions didàctiques, que són els instruments de planificació curricular específics per a cada una de les àrees, assignatures o mòduls.
  
La Llei Orgànica 1/1990, de 3 d'octubre, d'Ordenació General del Sistema Educatiu, en l'article 59, establix que les Administracions educatives han de fomentar la investigació i afavorir l'elaboració de projectes que incloguen innovacions curriculars, metodològiques, tecnològiques, didàctiques i d'organització dels centres docents.
  
D'altra banda, la mateixa Llei Orgànica 10/2002, de 23 de desembre, de Qualitat de l'Educació, en l'article 56, assenyala com a funcions que corresponen al professorat la investigació, l'experimentació i la millora contínua dels processos d'ensenyança corresponent. Així mateix, en l'article 67, encomana a les Administracions educatives, en l'àmbit de les seues competències, fomentar l'autonomia dels centres docents i estimular el treball en equip del professorat.
  
A més, per a la consecució dels objectius que pretén la Llei 4/1983, de 23 de novembre, d'Ús i Ensenyament del Valencià, resulta necessari que l'administració educativa possibilite l'elaboració de projectes d'investigació i de materials curriculars sobre l'aplicació dels diferents programes d'educació bilingüe.
  
Per la seua banda, els Decrets per què s'establix el currículum de la Comunitat Valenciana per a l'Educació Infantil, l'Educació Primària, l'Educació Secundària Obligatòria i el Batxillerat, disposen que la Conselleria de Cultura i Educació fomente l'elaboració de projectes i materials curriculars. De la mateixa manera, els decrets de currículum dels cicles formatius plantegen la necessitat de fomentar aquelles actuacions que permeten avançar cap a un sistema integrat de formació professional capaç de mantindre's permanentment adaptat a les necessitats socials, econòmiques i professionals.
  
La funció docent, reconeguda com a factor essencial de la qualitat de l'educació, i exercida en un centre amb autonomia pedagògica i organitzativa, requerix una gestió innovadora del currículum que permeta al docent la seua actualització professional a través de la investigació i de l'elaboració de projectes i materials didàctics, de forma individual o en equip.
  
En conseqüència, la Conselleria de Cultura i Educació es proposa recolzar la iniciativa del professorat i l'autonomia dels centres docents, afavorint l'elaboració de projectes innovadors d'intervenció educativa, així com de materials didàctics i models de programació docent, amb la finalitat d'incentivar el professorat, reconéixer la seua labor i augmentar l'eficàcia educativa dels centres docents, prestant una especial atenció a l'adaptació de les ensenyances a la realitat sociolingüística de la Comunitat Valenciana.
  
Per tot això, i fent ús de les atribucions conferides per l'article 35 de la Llei 5/1983, de 30 de desembre, de Govern Valencià,
  
ORDENE
  
Primer. Convocatòria
  
1. Convocar un concurs d'ajudes econòmiques per a la realització de projectes d'investigació i innovació educativa i desenrotllament del currículum, així com aprovar les bases per què es regirà la convocatòria, que figuren com a annex I, i els models de sol·licitud que figuren en els annexos III i IV.
  
2. Convocar els Premis 2003 de la Comunitat Valenciana a la Innovació Educativa, així com aprovar les bases per què es regirà la convocatòria, que figuren com a annex II, i els models de sol·licitud que figuren en els annexos X i XI.
  
Segon. Fases de realització dels projectes
  
Els projectes seleccionats es realitzaran en les fases següents:
  
Primera fase: fins a desembre de l'any 2003
  
Segona fase: primer semestre de 2004
  
Tercer. Finançament
  
1. Els projectes seleccionats seran sufragats, en la primera fase, a càrrec de la línia de subvenció T0080000 del programa 421.30 del pressupost de la Generalitat Valenciana de l'any 2003, per un import global màxim de 48.080 euros.
  
La convocatòria d'ajudes per a la realització de la segona fase serà regulada per una nova orde de la Conselleria de Cultura i Educació, i estarà condicionada, en qualsevol cas, a la correcta realització de la primera fase del projecte seleccionat i a l'existència de consignació pressupostària suficient en l'exercici de l'any 2004.
  
2. Els Premis comptaran amb una dotació màxima de 24.040 euros, que serà abonada a càrrec de la línia de subvenció T315100 del programa 421.30 del pressupost de la Generalitat Valenciana de l'any 2003.
  
DISPOSICIONS FINALS
  
Primera
  
Es delega en la Direcció General d'Ordenació i Innovació Educativa i Política Lingüística la facultat de resoldre la convocatòria i concedir els premis, se l'autoritza per a adoptar les mesures oportunes per al compliment i el desenrotllament d'esta orde i també per a resoldre totes les incidències que es plantegen en la seua interpretació i execució.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 8, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar potestativament recurs de reposició o plantejar directament un recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura i Educació en el termini d'un mes a comptar des de l'endemà de la publicació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
  
València, 3 d'abril de 2003
  
El conseller de Cultura i Educació
  
MANUEL TARANCÓN FANDOS
  
ANNEX I
  
Bases del concurs d'ajudes econòmiques per a la realització de projectes d'investigació i innovació educativa i desenrotllament del currículum durant el curs acadèmic 2003-2004
  
Primera. Objectius
  
1. Fomentar i promoure la investigació i la innovació educativa com a principis de qualitat del sistema educatiu.
  
2. Afavorir l'elaboració de projectes que incloguen innovacions curriculars, metodològiques, tecnològiques, didàctiques i d'organització i gestió dels centres docents.
  
3. Incentivar la labor investigadora del professorat a partir de la pràctica docent per a la millora contínua dels processos d'ensenyança.
  
4. Promoure l'actualització professional del professorat.
  
5. Fomentar l'autonomia pedagògica dels centres docents, a través del desenrotllament del currículum, i estimular el treball en equip del professorat.
  
Segona. Destinataris i condicions de participació
  
1. Destinataris. Podrà participar en la convocatòria:
  
a) El personal docent que impartix educació preescolar o ensenyances escolars o que exercix funcions de suport escolar en centres docents públics o privats de la Comunitat Valenciana, o en programes municipals de FPA, de nivells i etapes del sistema educatiu no universitari.
  
b) El personal laboral o els funcionaris d'administració especial que realitzen funciones de suport escolar en centres docents dependents de la Conselleria de Cultura i Educació
  
c) El personal que exercix la funció inspectora o que ocupa llocs de treball classificats com a docents en la relació de llocs de treball de la Conselleria de Cultura i Educació.
  
2. Forma de participació
  
El personal assenyalat en el punt anterior podrà participar com a grup de treball o individualment.
  
3. Forma de participació
  
Les persones que desitgen participar en esta convocatòria hauran de presentar un projecte elaborat d'acord amb el guió que figura en l'annex V de la present Orde. El projecte podrà presentar-se en qualsevol dels dos idiomes oficials de la Comunitat Valenciana i en qualsevol suport.
  
4. Duració del projecte
  
a) Com a norma general, els projectes es presentaran per a ser desenrotllats durant el curs acadèmic 2003-2004.
  
b) Excepcionalment, es podran presentar projectes per a ser desenrotllats durant els dos cursos acadèmics 2003-2004 i 2004-2005. En este cas, el projecte presentat haurà d'incloure l'índex complet, indicant quina part correspon a cada un dels mencionats dos cursos. En qualsevol cas, la segona part del projecte haurà de ser presentada en la següent convocatòria perquè puga ser seleccionada o no, d'acord amb les bases que la mateixa convocatòria establisca.
  
Tercera. Tramitació de les sol·licituds
  
1. Sol·licituds
  
Les persones que desitgen prendre part en la convocatòria formularan les sol·licituds, dirigides al director general d'Ordenació i Innovació Educativa i Política Lingüística, segons el model que figura en l'annex III quan la sol·licitud es realitze a títol individual, o segons el model de l'annex IV quan la present un grup.
  
2. Documentació. La sol·licitud anirà acompanyada sempre dels documents següents:
  
a) Fotocòpia del NIF
  
b) Projecte que es desitja realitzar, en triple versió.
  
c) Certificat, nomenament o nòmina de l'any 2003 que acredite que tots els participants en el projecte complixen els requisits establits en la base segona de la convocatòria.
  
d) En el cas de participar com a grup de treball, acta de constitució, segons el model de l'annex VI.
  
e) Certificat de la direcció del centre o centres en què es va a desenrotllar el projecte, en què constarà l'òrgan del centre que ha manifestat el seu acord per a la realització d'este, segons el model de l'annex VII.
  
3. Termini i lloc de presentació
  
Les sol·licituds es presentaran en el Registre General de la Conselleria de Cultura i Educació (Av. Campanar, 32; 46394. València), en les Direccions Territorials de Cultura i Educació, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, segons la redacció donada a esta per la Llei 4/1999, de 13 de gener. Quan es presente en una oficina de Correus es farà en sobre obert, a fi que en la capçalera del primer full del document que es vol enviar es facen constar, amb claredat, el nom de l'oficina i la data, el lloc i l'hora de la seua admissió. Els participants que no presenten directament la sol·licitud en el Registre General de la Conselleria de Cultura i Educació comunicaran el lloc de presentació de la sol·licitud al fax de la Direcció General d'Ordenació i Innovació Educativa i Política Lingüística (995 332 715).
  
El termini de presentació serà de 20 dies hàbils, comptats a partir del dia següent al de la publicació d'esta orde en el Diari Oficial de la Generalitat Valenciana.
  
Quarta. Procés de selecció
  
1. Comissió de Selecció
  
La selecció dels projectes la realitzarà una Comissió constituïda per :
  
President:
  
- El cap del Servici de Programes d'Innovació Educativa i Suport Escolar.
  
Vocals:
  
- Un representant de l'Institut Valencià d'Avaluació i Qualitat Educativa.
  
- Tres directors o directores o assessors o assessores de CEFIRE, un de l'àmbit de cada Direcció Territorial de Cultura i Educació, designat pel director general d'Ordenació i Innovació Educativa i Política Lingüística.
  
- Un funcionari o funcionària de la Direcció General d'Ordenació i Innovació Educativa i Política Lingüística, que actuarà com a secretari de la Comissió, amb veu i vot.
  
A les reunions de la Comissió podrà assistir una persona en representació de cada un dels sindicats que formen part de la Mesa Sindical Sectorial d'Educació, que tindrà veu però no vot.
  
La Comissió actuarà segons disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú; tindrà facultats per a resoldre tots els dubtes que apareguen en la interpretació de les bases; podrà entrevistar les persones sol·licitants i sol·licitar la participació d'especialistes per a col·laborar en la valoració dels projectes presentats.
  
2. Criteris de selecció
  
2.1. Per a la selecció dels projectes presentats, als efectes de realitzar la corresponent proposta d'ajudes econòmiques, es tindran en compte els criteris i el barem corresponent que figuren en l'annex VIII.
  
2.2. No podran ser seleccionats aquells projectes la temàtica dels quals siga objecte de convocatòria específica de la Conselleria de Cultura i Educació.
  
2.3. Per al curs acadèmic 2003-2004, tindran la consideració de prioritaris els projectes sobre els temes següents:
  
a) Necessitats educatives associades a discapacitat, en l'Any Europeu de les Persones amb Discapacitats.
  
b) La figura del compositor Vicent Martín i Soler, en l'any que li dediquen les Corts i el Govern valencians.
  
c) La figura i l'obra de Max Aub, en commemoració del centenari del seu naixement.
  
d) Educació intercultural.
  
e) El patrimoni històric i cultural de la Comunitat Valenciana.
  
f) Gestió de qualitat dels centres docents, que reforce la seua autonomia pedagògica i organitzativa.
  
g) Mecanismes de reforç per a l'alumnat d'Educació Primària amb dificultats d'aprenentatge: propostes organitzatives i curriculars.
  
h) Mesures organitzatives i curriculars per a l'atenció de l'alumnat que estiga un any més en el mateix curs de l'Educació Secundària Obligatòria, en desenrotllament del Pla d'Atenció a la Diversitat del centre docent.
  
i) Desenrotllament del currículum de les àrees o assignatures per a fomentar una formació professional de grau mitjà adequada a les necessitats de l'entorn socioproductiu del centre docent.
  
j) Ús d'Internet com a recurs didàctic.
  
3. Resolució de la convocatòria
  
3.1. La Comissió de Selecció ordenarà la llista dels projectes seleccionats, en funció de la puntuació obtinguda, i anirà assignant per eixe orde les ajudes econòmiques que considere necessàries per a la realització dels citats projectes.
  
3.2. La relació provisional dels projectes seleccionats, indicant les quantitats proposades, i la relació provisional dels projectes no seleccionats, es faran públiques en el tauler d'anuncis de la Conselleria de Cultura i Educació i de les Direccions Territorials de Cultura i Educació.
  
3.3. S'establix un termini de 10 dies hàbils, comptats a partir del dia següent al de la publicació de la relació provisional mencionada en el punt anterior, perquè:
  
. L'autor o autora, si el projecte és individual, o el coordinador o coordinadora, si el projecte és d'un grup, remeten a la Direcció General d'Ordenació i Innovació i Política Lingüística, Servici de Programes d'Innovació Educativa i Suport Escolar, un escrit, utilitzant el model de l'annex IX, on faran constar que accepten realitzar el projecte presentat en les condicions aprovades per la Comissió de Selecció.
  
· Els autors o autores, els coordinadors o coordinadores dels projectes no seleccionats puguen presentar les al·legacions que consideren oportunes.
  
3.4. Transcorregut el termini establit en el punt anterior, comprovats els escrits d'acceptació, estudiades, i si és procedent, ateses les al·legacions presentades, la Comissió de Selecció elevarà proposta definitiva a la Direcció General d'Ordenació i Innovació Educativa i Política Lingüística, qui resoldrà la convocatòria per delegació del conseller.
  
3.5. La resolució de la convocatòria es publicarà en el Diari Oficial de la Generalitat Valenciana.
  
Quinta. Comissió de Seguiment i Avaluació
  
Composició
  
Es constituirà una Comissió de Seguiment i Avaluació dels projectes seleccionats, la composició de la qual serà:
  
President:
  
- El cap del Servici de Programes d'Innovació Educativa i Suport Escolar.
  
Vocals:
  
- Un representant de l'Institut Valencià d'Avaluació i Qualitat Educativa.
  
- Tres inspectors o inspectores d'educació, un de l'àmbit de cada Direcció Territorial de Cultura i Educació, designat pel director o directora territorial de Cultura i Educació corresponent.
  
- Els tres directors o directores o assessors o assessores de CEFIRE, que formen part de la Comissió de Selecció contemplada en la base quarta.
  
- Un funcionari o funcionària de la Direcció General d'Ordenació i Innovació Educativa i Política Lingüística, que actuarà com a secretari de la Comissió, amb veu i vot.
  
2. Funcions
  
La Comissió tindrà les funcions següents:
  
2.1. Establir les directrius i procediments oportuns perquè els projectes es desenrotllen conforme als objectius previstos i els seus responsables tinguen l'assessorament que puguen necessitar.
  
2.2. Aprovar les memòries finals i elaborar l'informe final dels projectes.
  
2.3. Proposar, si és procedent, la publicació d'algun dels projectes seleccionats o dels seus resums.
  
2.4. Proposar les hores de formació que corresponga certificar per la realització de cada projecte.
  
Sexta. Pagament de les ajudes
  
1. L'import de l'ajuda concedida a cada un dels projectes seleccionats per a la realització de la primera fase no podrà superar els 1.800 euros. L'ajuda podrà concedir-se per dos conceptes:
  
a) Com a ajuda econòmica al treball desenrotllat per l'autor o autora o equip d'autors.
  
b) Com a dotació econòmica destinada al finançament dels següents gastos derivats de l'execució del projecte: material fungible, bibliografia, desplaçaments (quilometratge en vehicle propi o bitllets de transport públic, manutenció i allotjament) i encàrrec de treballs especialitzats.
  
2. Per a procedir al pagament de les ajudes fixades en la resolució d'adjudicació corresponents a la primera fase, la Comissió de Seguiment i Avaluació establida en la base quinta d'esta orde i les persones beneficiàries de les ajudes, abans de l'1 de novembre del 2003, remetran la documentació següent:
  
a) La Comissió de Seguiment i Avaluació:
  
- Informe de progrés en què es farà constar si els projectes es duen a terme de la forma establida i tenen les suficients garanties de qualitat.
  
b) Els beneficiaris de les ajudes:
  
- Informe de l'estat de desenrotllament del projecte seleccionat.
  
- Comunicació a la Direcció General d'Ordenació i Innovació Educativa i Política Lingüística en el cas que el projecte seleccionat haja rebut o vaja a rebre alguna beca o ajuda de qualsevol administració o entitat pública o privada, nacional o internacional, per a la cobertura dels gastos ocasionats. La comunicació és d'obligat compliment encara que la concessió de les ajudes siga posterior a la selecció del projecte en esta convocatòria.
  
- Justificació econòmica dels gastos materials derivats de l'execució del projecte. A fi de facilitar el procediment administratiu de la dita justificació, s'haurà de presentar la documentació tenint en compte els aspectes següents:
  
. Adjuntar els originals de les factures o rebuts, emesos a nom de la persona autora o coordinadora del projecte o d'algun dels membres que constituïxen l'equip de treball, la composició del qual haurà d'estar especificada en el projecte presentat. En qualsevol cas, haurà de figurar en els documents acreditatius del gasto el títol del projecte.
  
. Totes les factures o rebuts hauran d'estar datats en el període comprés entre la data de publicació de la resolució de la convocatòria i l'1 de novembre de 2003.
  
. La quantitat justificada haurà d'ajustar-se exactament a l'ajuda concedida.
  
Sèptima. Percepció de les ajudes
  
1. Les ajudes es percebran després de l'entrega de la documentació que s'especifica en la base anterior i la seua aprovació per la Direcció General d'Ordenació i Innovació Educativa i Política Lingüística, a proposta de la Comissió de Seguiment i Avaluació.
  
2. Els lliuraments es realitzaran per transferència bancària a nom de la persona sol·licitant de l'ajuda si el projecte és individual, i a nom del coordinador o coordinadora si ha sigut sol·licitat per un grup. Els lliuraments podran efectuar-se distributivament entre els diferents membres del grup quan així es manifeste expressament en la sol·licitud, el model de la qual figura en l'annex IV d'esta orde. En este cas, hauran de comunicar-se les dades bancàries de totes les persones que es proposen com a beneficiàries, així com el percentatge de la dotació que s'entregarà a cada un.
  
3. Les persones beneficiàries que no presenten la documentació assenyalada en la base sexta, abans de l'1 de novembre de l'any 2003, perdran el dret a percebre l'ajuda concedida.
  
4. Tota alteració de les condicions que s'han tingut en compte per a la concessió de les ajudes podrà modificar la resolució de concessió. Les persones beneficiàries queden sotmeses, en la part que se'ls puga aplicar, a allò que prescriu el Text Refós de la Llei d'Hisenda Pública de la Generalitat Valenciana i seran causes de reintegrament de les quantitats percebudes les previstes en l'article 47.9 de la mencionada llei.
  
Octava. Certificació
  
1. L'Orde de 9 de juny de 1994, de la Conselleria d'Educació i Ciència, per la qual es regula la convocatòria, reconeixement, certificació i registre de les activitats de formació permanent del professorat (DOGV del 17.08.94), en el seu apartat quinze, considera les activitats d'innovació educativa com una modalitat de formació. En conseqüència, la certificació corresponent als projectes seleccionats, s'emetrà per a cada una de les persones participants segons disposa la mencionada orde.
  
2. En qualsevol cas, se certificarà fins a un màxim de 60 hores.
  
Novena. Propietat intel·lectual
  
Els autors dels projectes seleccionats es comprometen a cedir gratuïtament i per escrit els drets de reproducció, distribució i traducció per al seu exercici per una sola vegada i en règim d'exclusivitat, encara que la Generalitat Valenciana podrà autoritzar la seua publicació per compte dels autors o d'un tercer. Així mateix, es comprometen a elaborar, a petició de la Direcció General d'Ordenació i Innovació Educativa i Política Lingüística, les modificacions necessàries en els documents finals dels projectes seleccionats perquè es puguen publicar totalment o parcialment en el format que la dita Direcció General considere més adequat.
  
La formalització de la cessió del dret de reproducció, distribució i traducció no implica compromís de publicació per part de la Conselleria de Cultura i Educació.
  
Un exemplar projecte seleccionat quedarà depositat en el CEFIRE corresponent a la zona on desenrotlla l'activitat docent el seu autor/a o coordinador/a.
  
ANNEX II
  
Bases per a la concessió dels Premis 2003 de la Comunitat Valenciana a la Innovació Educativa
  
Primera. Objectiu
  
Incentivar el professorat en exercici perquè elabore models de programació didàctica que desenrotllen el currículum de la Comunitat Valenciana, així com materials didàctics, amb la finalitat d'afavorir els processos d'ensenyança i aprenentatge i la millora contínua de l'educació.
  
Segona. Premis
  
1. En la present convocatòria s'establixen les següents modalitats i premis:
  
Modalitat A. Materials didàctics:
  
Un primer premi de 6.000 euros
  
Un segon premi de 4.500 euros
  
Un tercer premi de 3.000 euros
  
Un quart premi de 1.500 euros
  
Modalitat B. Programacions didàctiques:
  
Un primer premi de 4.500 euros
  
Un segon premi de 3.000 euros
  
Un tercer premi de 1.500 euros
  
A més, es podran concedir mencions honorífiques, sense dotació econòmica, si la qualitat dels treballs presentats i no premiats ho permet, a juí del Jurat.
  
2. Podrà declarar-se desert algun dels premis en qualsevol de les dos modalitats. En este cas, la dotació econòmica corresponent es podrà destinar a nous premis de 1.500 euros en l'altra modalitat.
  
Tercera. Destinataris i forma de participació
  
1. Destinataris. Podran participar en la convocatòria:
  
a) El personal docent que està en actiu o que exercix funcions de suport escolar en centres docents públics o privats de la Comunitat Valenciana que impartixen educació preescolar o ensenyances escolars, o en programes municipals de FPA
  
b) El personal laboral o els funcionaris d'administració especial que realitzen funcions de suport escolar en centres docents dependents de la Conselleria de Cultura i Educació
  
c) El personal que exercix la funció inspectora o que ocupa llocs de treball classificats com a docents en la relació de llocs de treball de la Conselleria de Cultura i Educació.
  
2. Forma de participació.
  
El personal assenyalat en el punt anterior podrà participar com a grup de treball o individualment.
  
Quarta. Condicions de participació
  
1. Les persones que opten a estos premis hauran de presentar models de programació per al desenrotllament del currículum de la Comunitat Valenciana de les àrees, assignatures, matèries o mòduls de qualsevol dels nivells, etapes, cicles, graus i modalitats de les ensenyances escolars, o materials didàctics per a l'educació preescolar i les ensenyances escolars.
  
2. Els treballs hauran de ser originals i inèdits; podran presentar-se en qualsevol dels dos idiomes oficials de la Comunitat Valenciana i en qualsevol suport.
  
3. No podran participar aquelles persones que hagen rebut un premi en les convocatòries de 2000, 2001 i 2002 a la Innovació Educativa. Així mateix, no podran participar aquells treballs que es presenten a la convocatòria de Premis 2003 de la Comunitat Valenciana a la integració de temes transversals en el currículum, ni en la convocatòria de Premis 2003 de la Comunitat Valenciana a materials didàctics dirigits a l'atenció educativa de l'alumnat immigrant.
  
4. Tampoc podran presentar-se aquells treballs que hagueren sigut premiats en qualsevol altra convocatòria pública o privada.
  
5. Podran presentar-se treballs elaborats com a conseqüència de la realització de projectes d'innovació i investigació educativa i desenrotllament del currículum que hagen sigut seleccionats en les tres últimes convocatòries de la Conselleria de Cultura i Educació. En estos casos haurà de comunicar-se el títol del treball i la convocatòria en què va ser seleccionat.
  
6. No podran presentar-se tesis doctorals ni els treballs conduents a l'obtenció de la suficiència investigadora.
  
7. La presentació dels treballs suposa l'acceptació expressa de totes les bases de la present convocatòria.
  
Quinta. Característiques dels treballs
  
Modalitat A: Materials didàctics
  
El material didàctic que es presente es dissenyarà, com a mínim, per a un trimestre del curs acadèmic, i indicarà expressament a quin curs, cicle, etapa, nivell, grau, modalitat, àrea, matèria, assignatura, mòdul, d'educació preescolar o de les ensenyances escolars, va dirigit.
  
El material didàctic contindrà, conjuntament o separada:
  
a) Guia per al professorat amb orientacions sobre els objectius, els continguts que s'han de treballar i la seua distribució en blocs o unitats didàctiques, referència a les activitats que s'han de desenrotllar, metodologia didàctica, avaluació, així com la bibliografia utilitzada.
  
b) Material per a l'alumnat que inclourà, com a mínim, el desenrotllament complet dels blocs o unitats didàctiques que figuren en la guia per al professorat.
  
Modalitat B: Programacions didàctiques
  
S'elaborarà una programació per al desenrotllament del currículum de la Comunitat Valenciana de les àrees, assignatures, matèries o mòduls de qualsevol dels nivells, etapes, cicles, graus o modalitats de les ensenyances escolars, per a un curs acadèmic, que contemplarà, almenys, els següents apartats:
  
a) Adequació dels objectius generals de l'àrea, assignatura o mòdul al cicle o curs corresponent.
  
b) Continguts, especificant els continguts bàsics per al desenrotllament dels objectius, i els continguts complementaris, d'ampliació o de reforç, per a l'alumnat que els necessite.
  
c) Metodologia.
  
d) Unitats didàctiques.
  
e) Tractament de l'educació en valors i dels temes transversals.
  
f) Adequació dels criteris d'avaluació al cicle o curs.
  
Sexta. Temes prioritaris
  
Seran objecte d'atenció prioritària els següents:
  
1. En la modalitat A, els materials didàctics que versen sobre els temes següents:
  
a) Aplicació de les Tecnologies de la Informació i la Comunicació a les necessitats educatives especials, en commemoració de l'Any Europeu de les Persones amb Discapacitats.
  
b) La tutoria de l'alumnat per a orientar-lo en els processos d'aprenentatge, ajudant-lo a superar les seues dificultats, així com per a col·laborar al desenrotllament de la seua personalitat, prestant atenció especial a l'educació en valors i a l'educació emocional.
  
c) Programa d'educació bilingüe enriquit per la incorporació precoç d'una llengua estrangera com a llengua vehicular en l'Educació Infantil o des del primer cicle de l'Educació Primària.
  
d) Àmbit científic, lingüístic i social, tecnològic i plàstic del Programa d'Adaptació Curricular en Grup en l'Educació Secundària Obligatòria.
  
e) Cicles formatius de Formació Professional Específica, grau mitjà i grau superior.
  
f) Àrea de Formació Professional Específica i Àrea de Formació Bàsica dels Programes de Garantia Social.
  
2. En la modalitat B, les programacions didàctiques corresponents a l'etapa d'Educació Secundària Obligatòria.
  
Sèptima. Tramitació de les sol·licituds
  
1. Sol·licituds.
  
Les persones o els equips que desitgen prendre part en la convocatòria formularan les sol·licituds, dirigides al director general d'Ordenació i Innovació Educativa i Política Lingüística, segons el model que figura en l'annex X, quan la sol·licitud es realitze a títol individual, o segons el model de l'annex XI quan la presente un grup.
  
2. Documentació. La sol·licitud s'acompanyarà dels documents següents:
  
a) El treball que es presenta (original i 2 còpies) a esta convocatòria en les condicions assenyalades en la base quarta i amb les característiques que figuren en la base quinta.
  
b) Memòria descriptiva del treball (original i 2 còpies), amb un màxim de 10 folis, on consten les dades següents: persona o equip de persones que han realitzat el treball; justificació i objectius; esquema de la programació didàctica de l'àrea, matèria o mòdul corresponent, en què s'especificaran els apartats de la programació que desenrotlla el material didàctic presentat, amb referència, si és procedent, al cicle o nivell corresponent i bibliografia utilitzada. S'adjuntarà esta memòria també en suport informàtic (format Word).
  
c) Certificat, nomenament o nòmina de l'any 2003, que acredite que totes les persones participants complixen els requisits establits en la base tercera de la convocatòria.
  
3. Lloc de presentació.
  
Les sol·licituds es presentaran en el Registre General de la Conselleria de Cultura i Educació (Av. Campanar, 32; 46108. València), en les Direccions Territorials de Cultura i Educació, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, segons la redacció donada a esta per la Llei 4/1999, de 13 de gener. Quan es presente en una oficina de Correus es farà en sobre obert, a fi que en la capçalera del primer full del document que es vol enviar es facen constar, amb claredat, el nom de l'oficina i la data, el lloc i l'hora de la seua admissió. Els participants que no presenten directament la sol·licitud en el Registre General de la Conselleria de Cultura i Educació, comunicaran el lloc de presentació de la sol·licitud al fax de la Direcció General d'Ordenació i Innovació Educativa i Política Lingüística (509 008 853).
  
4. Termini de presentació.
  
El termini de presentació finalitzarà el 9 de setembre de 2003.
  
Octava. Procés per a la concessió dels Premis
  
1. Jurat de Selecció.
  
Els treballs presentats seran examinats i avaluats per un Jurat de Selecció constituït per :
  
President:
  
- El director general d'Ordenació i Innovació Educativa i Política Lingüística, que podrà delegar en el vicepresident.
  
Vicepresident:
  
- El cap de l'Àrea d'Ordenació, Innovació i Formació Professional.
  
Vocals:
  
- Un representant de l'Institut Valencià d'Avaluació i Qualitat Educativa.
  
- El cap del Servici de Programes d'Innovació Educativa i Suport Escolar.
  
- El cap del Servici d'Ensenyaments en Valencià.
  
- Les tres persones que van obtindre el primer i segon premis en la convocatòria de Premis 2002 de la Comunitat Valenciana a la Innovació Educativa.
  
- Un funcionari o una funcionària de la Direcció General d'Ordenació i Innovació Educativa i Política Lingüística, que actuarà com a secretari, amb veu i vot .
  
A les reunions del Jurat podrà assistir una persona en representació de cada un dels sindicats que formen part de la Mesa Sindical Sectorial d'Educació, que tindrà veu però no vot.
  
El Jurat tindrà facultats per a resoldre tots els dubtes que apareguen en la interpretació de les bases; podrà entrevistar els sol·licitants i demanar la participació d'especialistes en els temes objecte d'este concurs per a col·laborar en la valoració dels treballs presentats.
  
2. Criteris de valoració.
  
Per a la valoració dels treballs presentats serà condició necessària la seua coherència amb el corresponent currículum de la Comunitat Valenciana.
  
2.1. El Jurat de Selecció valorarà els materials didàctics tenint en compte els criteris següents:
  
a) Qualitat i rigor del treball pel seu interés científic, originalitat, concreció dels objectius plantejats i coherència interna.
  
b) Possibilitats d'aplicació en les activitats d'ensenyança-aprenentatge en l'aula i, si és procedent, la prèvia experimentació amb alumnat.
  
c) Caràcter innovador pel seu contingut, metodologia o ús de les tecnologies de la informació i la comunicació.
  
d) Rellevància en relació amb els aspectes prioritaris indicats en la convocatòria.
  
e) El disseny pedagògic del material, la rellevància i el volum del seu contingut respecte al total del currículum de referència.
  
f) Correspondència amb aquelles àrees, assignatures, matèries o mòduls que oferixen major dificultat en el seu aprenentatge.
  
g) Organització dels continguts de forma que permeta l'atenció a la diversitat de l'alumnat per oferir la gradació de l'aprenentatge en diferents nivells.
  
h) Adequat tractament de l'educació en valors i dels temes transversals.
  
i) Foment de procediments, habilitats i actituds en l'alumnat.
  
j) Facilitat perquè el material didàctic presentat puga ser publicat o difós
  
2.2. Les programacions didàctiques seran valorades d'acord amb els criteris següents:
  
a) Qualitat i rigor del treball pel seu interés científic, originalitat, concreció dels objectius plantejats i coherència interna.
  
b) Possibilitats d'aplicació en les activitats d'ensenyança-aprenentatge en l'aula i, si és procedent, la prèvia experimentació amb alumnat.
  
c) La seua rellevància respecte al total del currículum de referència.
  
d) Organització dels continguts que permeta facilitar l'atenció a la diversitat de l'alumnat per oferir la gradació de l'aprenentatge en diferents nivells.
  
e) Adequat tractament dels temes transversals.
  
g) Foment de procediments, habilitats i actituds en l'alumnat.
  
h) Facilitat perquè la programació presentada puga ser publicada i difosa.
  
i) En el cas de les programacions didàctiques de l'Educació Secundària Obligatòria, es valorarà a més, la seua adequació a les orientacions contemplades en la Resolució de 26 de juliol de 2000, de la Direcció General d'Ordenació i Innovació Educativa i Política Lingüística (DOGV de l'1/09/2000).
  
Novena. Resolució de la convocatòria
  
1. Les decisions del Jurat de Selecció seran inapel·lables.
  
2. Una vegada realitzat el procés de selecció, el Jurat de Selecció elevarà la proposta per a la concessió dels premis al director general d'Ordenació i Innovació Educativa i Política Lingüística, qui resoldrà la convocatòria.
  
3. La relació dels treballs premiats, amb l'especificació dels noms dels autors i les dotacions econòmiques que corresponguen a cada un dels premiats, es publicarà en el Diari Oficial de la Generalitat Valenciana.
  
Deu. Pagament dels premis
  
1. El pagament de l'import corresponent als Premis es realitzarà, a partir de la resolució, per transferència bancària a nom de l'autor o autora si el treball és individual, o a nom dels diferents autors o autores si el treball és d'un grup i així s'indica expressament en la sol·licitud. En este cas, la quantia del Premi es distribuirà entre els autors o autores en el percentatge indicat en la presentació del treball, i per a això caldran les dades bancàries de tots els autors.
  
2. Els Premis estaran subjectes a retenció fiscal d'acord amb el que establix l'article 70, apartat 3, lletra g i article 92 del Reglament de l'Impost sobre la Renda de les Persones Físiques, aprovat per Reial Decret 214/1999.
  
3. Quan les persones beneficiàries dels premis tinguen assignada una dotació superior a 1.800 euros hauran de presentar certificat actualitzat d'estar al corrent de les obligacions tributàries i, si és procedent, amb la Seguretat Social, expedit per l'Agència de l'administració Tributària i de la Seguretat Social, segons el que disposa l'Orde de 30 de maig de 1996, de la Conselleria d'Economia, Hisenda i Ocupació (DOGV número 2775, de 21.06.1996), així com certificat de la Conselleria d'Economia, Hisenda i Ocupació i de l'últim rebut de l'Impost d'Activitats Econòmiques. En cas de no estar obligats a presentar les declaracions o documents de què es tracte, s'acreditarà esta circumstància per mitjà de declaració responsable.
  
4. Tota alteració de les condicions que s'han tingut en compte per a la concessió dels premis podrà modificar la resolució de concessió. Les persones beneficiàries queden sotmeses, en la part que es puga aplicar, allò que prescriuen els articles 47 i 47 bis del Text Refós de la Llei d'Hisenda Pública de la Generalitat Valenciana i seran causes de reintegrament de les quantitats percebudes les previstes en l'article 47.9 de la mencionada llei.
  
Onze. Certificació
  
1. L'Orde de 9 de juny de 1994, de la Conselleria d'Educació i Ciència, per la qual es regula la convocatòria, reconeixement, certificació i registre de les activitats de formació permanent del professorat (DOGV del 17.08.94), en el seu apartat quinze, considera les activitats d'innovació educativa com una modalitat de formació. En conseqüència, la certificació corresponent als treballs premiats, incloent les mencions honorífiques, s'emetrà per a cada una de les persones participants segons disposa la mencionada orde.
  
2. En qualsevol cas, se certificarà fins a un màxim de 100 hores.
  
Dotze. Propietat intel·lectual
  
Els autors dels treballs premiats es comprometen a cedir gratuïtament i per escrit els drets de reproducció, distribució i traducció per al seu exercici per una sola vegada i en règim d'exclusivitat, encara que la Generalitat Valenciana podrà autoritzar la publicació dels treballs premiats per compte dels autors o d'un tercer. Així mateix, es comprometen a elaborar, a petició de la Direcció General d'Ordenació i Innovació Educativa i Política Lingüística, les modificacions necessàries en els documents finals dels treballs perquè es puguen publicar totalment o parcialment en el format que la dita Direcció General considere més adequat.
  
La formalització de la cessió del dret de reproducció, distribució i traducció no implica compromís de publicació per part de la Conselleria de Cultura i Educació.
  
Un exemplar del treball premiat quedarà depositat en el CEFIRE corresponent a la zona on desenrotlla la seua activitat docent l'autor/a o coordinador/a del treball premiat.